CELEX: 32011R0112
Language: ro
Date: 2011-02-07 00:00:00
Title: Regulamentul (UE) nr. 112/2011 al Comisiei din 7 februarie 2011 privind clasificarea anumitor mărfuri în Nomenclatura combinată

9.2.2011   
            
            
               RO
            
            
               Jurnalul Oficial al Uniunii Europene
            
            
               L 34/35
            
         REGULAMENTUL (UE) NR. 112/2011 AL COMISIEI
   din 7 februarie 2011
   privind clasificarea anumitor mărfuri în Nomenclatura combinată
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (1), în special articolul 9 alineatul (1) litera (a),
   întrucât:
   
               (1)
            
            
               Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87, este necesar să se adopte măsuri privind clasificarea mărfurilor menționate în anexa la prezentul regulament.
            
         
               (2)
            
            
               Regulamentul (CEE) nr. 2658/87 stabilește regulile generale pentru interpretarea Nomenclaturii Combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă subdiviziuni suplimentare și care sunt stabilite prin dispoziții UE specifice, în vederea aplicării de măsuri tarifare sau de altă natură privind comerțul cu mărfuri.
            
         
               (3)
            
            
               În temeiul acestor reguli generale, mărfurile descrise în coloana 1 a tabelului din anexă trebuie clasificate la codurile NC indicate în coloana 2, pe baza motivelor care figurează în coloana 3 a tabelului menționat.
            
         
               (4)
            
            
               Este necesar să se prevadă posibilitatea invocării în continuare de către titular, în temeiul articolului 12 alineatul (6) din Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comunitar (2), pentru o perioadă de trei luni, a informațiilor tarifare obligatorii care au fost furnizate de autoritățile vamale ale statelor membre în ceea ce privește clasificarea mărfurilor în Nomenclatura combinată, dar care nu sunt conforme cu dispozițiile prezentului regulament.
            
         
               (5)
            
            
               Măsurile prevăzute de prezentul regulament sunt conforme cu avizul Comitetului Codului Vamal,
            
         ADOPTĂ PREZENTUL REGULAMENT:
   Articolul 1
   Mărfurile descrise în coloana 1 a tabelului din anexă se clasifică în Nomenclatura combinată la codurile NC indicate în coloana 2 a tabelului menționat.
   Articolul 2
   Informațiile tarifare obligatorii furnizate de autoritățile vamale ale statelor membre care nu sunt conforme cu dispozițiile prezentului regulament pot fi invocate în continuare pentru o perioadă de trei luni, în temeiul articolului 12 alineatul (6) din Regulamentul (CEE) nr. 2913/92.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 7 februarie 2011.
      
         
            Pentru Comisie, pentru președinte
         
         Algirdas ŠEMETA
         
            Membru al Comisiei
         
      
   
   
      (1)  JO L 256, 7.9.1987, p. 1.
   
      (2)  JO L 302, 19.10.1992, p. 1.
   
      ANEXĂ
      
                  Descrierea mărfurilor
               
               
                  Clasificare
                  (Cod NC)
               
               
                  Motive
               
            
                  (1)
               
               
                  (2)
               
               
                  (3)
               
            
                  Un modul cu dimensiuni de aproximativ 8,5 × 30 × 23 cm, destinat monitorizării gazelor respiratorii și anestezice la pacienții aflați sub tratament medical (așa-numit „modul analizor de gaze”)
                  Acesta funcționează numai împreună cu un sistem de monitorizare a pacienților și este controlat de respectivul sistem.
                  Modulul analizează gazele respiratorii ale pacientului prin spectroscopie, pentru stabilirea, de exemplu, a conținutului de dioxid de carbon, de oxid de azot, de halotan sau de izofluran.
                  Sistemul de monitorizare a pacientului procesează datele primite de la modul și le verifică prin comparație cu parametrii prestabiliți. Rezultatele se afișează pe monitor. Atunci când parametrii nu sunt atinși, se declanșează o alarmă.
               
               
                  9018 19 10
               
               
                  Clasificarea se stabilește pe baza regulilor generale 1 și 6 de interpretare a Nomenclaturii Combinate, nota 2(b) la capitolul 90, precum și pe baza textului codurilor NC 9018, 9018 19 și 9018 19 10.
                  Modulul nu este considerat un instrument sau aparat complet pentru analize fizice sau chimice clasificat la poziția 9027, deoarece funcțiile sale de control și afișare a rezultatelor sunt efectuate de sistemul de monitorizare a pacientului. În consecință, clasificarea la poziția 9027 este exclusă.
                  Modulul nu poate fi considerat un aparat cu raze ultraviolete sau infraroșii clasificat la codul NC 9018 20 00. În consecință, clasificarea la codul NC 9018 20 00 este exclusă. Deoarece modulul nu este utilizat pentru a administra anestezice, nu poate fi considerat un instrument sau un aparat pentru anestezie clasificat la codul NC 9018 90 60. În consecință, clasificarea la codul NC 9018 90 60 este exclusă.
                  Deoarece modulul poate fi utilizat numai cu un aparat de electrodiagnostic pentru urmărirea simultană a doi sau mai mulți parametri, conform notei 2(b) la capitolul 90 acesta se va clasifica prin urmare la codul NC 9018 19 10.